钦定古今图书集成/理学汇编/经籍典/第128卷 > 《堲谗说殄行》前人
## 钦定古今图书集成/理学汇编/经籍典/第128卷 > 《堲谗说殄行》前人

《书》云：“朕堲谗说殄行。”《传》曰：“君子之所为，为可传，为可
继也。”凡行之不可传继者，皆殄行也。尧舜之所堲也。
世衰道丧，士贵苟难而贱中庸，故邪慝者进焉。齐桓公欲用竖刁、易牙、开方三子，管仲曰：“三子者，自刑以
近君，去亲杀子以求合，皆非人情，难近。”桓公不听，卒
以乱齐。齐桓贤主也，管仲信臣也。夫以贤主而不用
信臣之言，岂非三子者似忠而难知者欤？甚矣，似之
乱真也。故曰：“恶紫谓其夺朱也，恶莠谓其乱苗也，恶
乡原”谓其乱德也。孟子忧之，故曰：“君子反经而已矣。”
君子所贵，必其可传可继者也，是以谓之经。经者，常
也。君子苟常之为贵，则彼苟难殄行无为为之矣。苟
难者无所获，殄行者无所利，则庶民“并兴。巧者不能
独进，拙者可以自效。”吾虚心而察之，贤者可事，能者
可使，而天下治矣。